**Christ lag in Todes Banden** (BWV 4) er en koralkantate for 1. påskedag av Johann Sebastian Bach. Tittelen moderniseres ofte til *Christ lag in Todesbanden*.

Opprinnelse
-----------

Dette er sannsynligvis et av Bachs tidlige verk, av komposisjonsstilen å dømme fra før hans tid i Mühlhausen (1707/1708) og sannsynligvis oppført 1. påskedag 24. april 1707 som en offentlig audition i forbindelse med jobbsøknaden i Mühlhausen. Riktignok finnes det bare avskrifter fra Leipzig-årene 1724 og 1725, så det finnes ingen sikkerhet rundt detaljene om den opprinnelige versjonen. En kantate av Johann Pachelbel med samme navn og basert på samme koral har en rekke kompositoriske likheter, og det er mulig Bach var inspirert av Pachelbels verk.

Bach oppførte *Christ lag in Todes Banden* også påsken 1724 og 1725 i Leipzig. Versjonene er ganske like, den fra 1725 er bare tilføyd et ekstra kor av zinker og posauner som forsterket sangstemmene colla parte. Mühlhausen-versjonen kan ha hatt en annen avslutningssats enn den bevarte firstemmige versjonen fra påsken 1725. Kantaten avsluttet en serie koralkantater som Bach startet med sin andre kantatesyklus i Leipzig. Den siste nykomponerte koralkantaten i syklusen var Wie schön leuchtet der Morgenstern BWV 1 for palmesøndag, før Bachs produksjon av koralkantater brått stoppet og han måtte fylle resten av årets syklus med nødløsninger.

Tematikk
--------

Sammenligning mellom *Victimae Paschali Laudes*, *Christ ist erstanden* og *Christ lag in Todes Banden*
Teksten er basert på en koral av Martin Luther med samme navn. Luther baserte melodien på en påskesalme fra 1100-tallet, *Christ ist erstanden* som igjen, både når det gjelder tekst og melodi, er inspirert av en gregoriansk *sequentia* fra 1000-tallet, *Victimae paschali laudes*. Luthers koral ble bearbeidet og utgitt av Johann Walter i koralboken *Geystliches gesangk buchleyn* (1524). 

Kantatens åtte satser utgjøres av de sju strofene i Luthers tekst samt en kort innledende *sinfonia*. Alle satsene siterer koralmelodien. 

1. Sinfonia
2. *Christ lag in Todes Banden*
3. *Den Tod niemand zwingen kunnt* (sopran, alt)
4. *Jesus Christus, Gottes Sohn* (tenor)
5. *Es war ein wunderlicher Krieg*
6. *Hier ist das rechte Osterlamm* (bass)
7. *So feiern wir das hohe Fest* (sopran, tenor)
8. *Wir essen und leben wohl*

I henhold til 1. påskedags liturgiske tema dreier kantateteksten seg om Kristi oppstandelse og Guds triumf over døden. Den symmetriske strukturen framhever midtsatsen *Es war ein wunderlicher Krieg*.

Besetning
---------

* Sangstemmer: sopran, alt, tenor, bass; det er ikke angitt nærmere om det dreier seg om fire solister eller kor.
* Instrumenter: fioliner I/II, bratsjer I/II, basso continuo, i flere versjoner også zink og posaune I-III colla parte med sangstemmene.

Annet
-----

Kantaten *Christ lag in Todes Banden* er av en type koralkonsert som var vanlig for kantatenkomposisjoner på 1600-tallet. Den moderne stilen som Erdmann Neumeister skapte med resitativer og arier begynte Bach å benytte først fra 1714.

Referanser og fotnoter
----------------------

1. ↑  «Kristus lå i dødens lenker»
2. ↑  Wolff: «"First Fruits" and the Buxtehude Experience»
3. 1 2  Dürr
4. ↑  Wolff: «Mostly Cantatas»
5. ↑  «Kristus er oppstanden»
6. ↑  «Chorale Melodies used in Bach's Vocal Works / Christ ist erstanden». bach-cantatas.com. Besøkt 9. juli 2011.
7. ↑  «Det var en herlig strid», dvs striden mellom død og oppstandelse.

Litteratur
----------

* Dürr, Alfred (1999). *Johann Sebastian Bach: Die Kantaten.* Bärenreiter, Kassel. ISBN 3-7618-1476-3.
* Neumann, Werner: *Handbuch der Kantaten J.S.Bachs*, 1947, 5. opplag. 1984, ISBN 3-7651-0054-4
* Schulze, Hans-Joachim: *Die Bach-Kantaten: Einführungen zu sämtlichen Kantaten Johann Sebastian Bachs*. Leipzig: Evangelische Verlags-Anstalt; Stuttgart: Carus-Verlag 2006 (Edition Bach-Archiv Leipzig) ISBN 3-374-02390-8 (Evang. Verl.-Anst.), ISBN 3-89948-073-2 (Carus-Verl.)
* Wolff, Christoph, Koopman, Ton: *Die Welt der Bach-Kantaten*. Verlag J. B. Metzler, Stuttgart, Weimar 2006 ISBN 978-3-476-02127-4
* Wolff, Christoph (2001). *Johann Sebastian Bach: The Learned Musician*. W. W. Norton & Company. ISBN 0393322564.

Eksterne lenker
---------------

* Christ lag in Todesbanden: Fritt tilgjengelige noter i International Music Score Library Project.
* (en) Cantata BWV 4 Christ lag in Todesbanden på bach-cantatas.com
* Christ lag in Todesbanden Tekst på Bach Cantata Page
* 

* (en) Fritt tilgjengelige noter av Christ lag in Todesbanden i Choral Public Domain Library (ChoralWiki)

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** BNF **·** BNF (data) **·** NLA **·** BNE
 |